
1. Reacţii la raidurile aeriene americano-britanice asupra Irakului

 

Irakul a cerut Naţiunilor Unite să condamne loviturile aeriene americano-britanice de vineri, 16 februarie a.c., contra Bagdadului şi să ia măsurile necesare pentru a împiedica repetarea lor. 

Într-o scrisoare adresată secretarului general al ONU şi preşedintelui Consiliului de Securitate, Ministrul irakian de Externe, Mohammed Said al-Sahaf, a acuzat Arabia Saudită şi Kuweitul că au luat parte la atac, permiţând avioanelor americane şi britanice să folosească bazele lor pentru a patrula în zona de excludere aeriană din sudul Irakului.

Preşedintele Irakului a calificat drept inacceptabile justificările americane referitoare la raidurile aeriene, care au avut loc în împrejurimile capitalei irakiene. 

“Declaraţiile americanilor sunt inacceptabile şi sunt condamnate de întreaga lume”, a afirmat vicepremierul irakian Tarek Aziz, într-o conferinţă de presă organizată duminică, 17 februarie a.c., la Bagdad. 

Statele Unite ale Americii şi Marea Britanie au precizat că bombardamentele au vizat câteva posturi radar amplasate în zonă şi au motivat acţiunea comună a aviaţiei prin intensificarea operaţiunilor irakiene de apărare antiaeriană. 

Trei irakieni au fost ucişi şi alţi 30 au fost răniţi în urma raidurilor aviaţiei americane şi britanice, care au avut loc vineri, 16 februarie a.c., în apropiere de Bagdad, relevă un nou bilanţ al victimelor bombardamentelor, dat publicităţii în data de 18 februarie a.c. de televiziunea de stat irakiană. 

*

Mii de manifestanţi s-au reunit la Bagdad pentru a protesta împotriva raidurilor, strigând sloganuri ca “Da jihadului !” sau “Sprijin total lui Saddam Hussein pentru eliberarea Ţării Sfinte a Palestinei”. În centrul capitalei irakiene aproximativ 5000 de manifestanţi au denunţat administraţia americană şi pe preşedintele George W. Bush. Protestul a urmat celui de sâmbătă, 17 februarie, când mii de irakieni şi palestinieni printre care responsabili ai Partidului Baas (la putere), au protestat purtând bannere pe care se putea citi “Saddam, Saddam, bombardează Tel Avivul !” sau “Bush, ascultă bine, îl iubim pe Saddam !”.

La o zi după raiduri, Irakul s-a declarat hotărât să se răzbune. Preşedintele Saddam Hussein a prezidat o reuniune comună a Consiliului Comandamentului Revoluţiei (CCR) şi a direcţiei Partidului Baas (panarab) în scopul de “a examina măsurile militare de adoptat pentru a riposta Statelor Unite în cazul unei noi agresiuni”. Consultările s-au axat şi pe “măsurile militare” împotriva acelor ţări care facilitează Statelor Unite repetarea acestor agresiuni. Avioanele aliate pentru respectarea zonei de excludere aeriană din Irak au baze în Turcia Arabia Saudită, şi Kuweit.

Saddam Hussein a anunţat formarea a 21 de divizii de voluntari care să se alăture Armatei de eliberare a Ierusalimului, a cărei creare a fost dată publicităţii pe 7 februarie a.c. Irakul a afirmat că a mobilizat peste 6,5 milioane de voluntari în anul 2000 pentru “eliberarea Palestinei” şi speră că Siria şi Iordania îşi vor deschide graniţele pentru luptătorii antiisraelieni. Parlamentul irakian a estimat că raidurile au vizat să “supună naţiunea arabă, să menţină hegemonia Occidentului (...) şi să perpetueze ocuparea sionistă a Palestinei”. Un înalt responsabil al Partidului Baas, Saad Kassem Hammoudi, a chemat “masele arabe să lase să le izbucnească furia atacând interesele americane şi britanice din lumea arabă”, iar ţările arabe cuprinse în turneul secretarului de stat american, Colin Powell, să refuze să-l primească pe “acest criminal de război”. Cotidianul Babel, condus de Oudai, fiul lui Saddam Hussein, l-a calificat pe preşedintele american, George W. Bush, drept “pitic” şi “criminal”. A doua zi după raiduri, cotidianul Al Qadissiya a afirmat că Bagdadul este hotărât să îi dea preşedintelui american, “fiul viperei George Bush, o lecţie pe care nu o va uita”. Bush tatăl a condus coaliţia internaţională care a înfrânt, în 1991, trupele irakiene, obligându-le să părăsească Kuweitul după şapte luni de la invadarea acestei ţări de către soldaţii lui Saddam Hussein.

Secretarul Foreign Office-ului britanic, Robin Cook, a estimat că riscul unei riposte irakiene la raidurile americano-britanice “nu este ridicat”. El a adăugat că “nu există rachete cu rază lungă, deoarece l-am împiedicat”, “l-am constrâns să anuleze o parte din programele sale de înarmare” şi “am distrus în cursul operaţiunilor de acum trei ani unele instalaţii”.

*

Statele Unite au ignorat ameninţările cu represalii lansate de Irak, după raidurile care au avut loc în 16 februarie a.c. pentru distrugerea unor ţinte reprezentând centre de comandă, comunicaţii şi radar irakiene din apropiere de Bagdad. Preşedintele american, George W. Bush, care a ordonat loviturile aeriene în ajunul unei scurte vizite oficiale în Mexic, nu a făcut iniţial nici cea mai mică aluzie la raidurile americano-britanice. Nici Casa Albă, nici Pentagonul, nici Departamentul de Stat nu au făcut vreun comentariu despre situaţia din Irak. Imediat după bombardament, aflat la San Cristobal, în Mexic, G. Bush a precizat în cadrul unei conferinţe de presă consacrate vizitei sale în această ţară, că raidurile împotriva obiectivelor irakiene din apropierea Bagdadului reprezintă “o misiune de rutină”. Dar preşedintele Bush l-a avertizat pe Saddam Hussein că SUA vor continua să facă să fie respectate zonele de excludere aeriană din nordul şi sudul Irakului şi că “va lua deciziile care se impun” în cazul în care regimul de la Bagdad reia fabricarea armelor de distrugere în masă.

Peste 50 de avioane militare au fost implicate în operaţiunea aeriană din data de 16 februarie, a anunţat Pentagonul. Bombardamentele au fost efectuate de 24 de aparate, printre ele fiind avioane F-15, F-16 şi F-18. Au fost implicate şi avioane de război electronic EA-6B, de realimentare şi avioane-radar AWACS. Ministerul Apărării britanic a afirmat că la operaţiune au participat opt avioane britanice, şase Tornado şi două de realimentare în timpul zborului, VC 10. Este cel mai mare număr de avioane folosit într-o misiune unică de la operaţiunea “Vulpea Deşertului” (16-19 decembrie 1998). Şeful operaţiunilor la Statul Major american, generalul Gregory Newbold, a explicat că raidurile au avut loc ca urmare a “ameninţării crescânde zilnice” în ultimele două luni din partea antiaerianei irakiene la adresa avioanelor aliate, fiind deci o operaţiune de autoapărare. El a justificat bombardamentele prin precizia crescută a radarelor irakiene din jurul Bagdadului folosite pentru a dirija atacuri cu rachete sol-aer împotriva avioanelor SUA şi Marii Britanii din zona sudică de excludere aeriană. Generalul Newbold a precizat că patru obiective erau situate la nord iar al cincilea la sudul paralelei 33, care limitează zona de interdicţie de survol. Generalul a precizat că ţintele atinse erau situate la 9-30 km de Bagdad. Avioanele aliate nu au trecut dincolo de paralela 33. Raidurile au început la ora locală 18.20 şi au durat două ore şi 20 de minute, după care în Bagdad s-au auzit explozii şi tirurile antiaeriene irakiene

La Londra, Ministrul britanic al Apărării, Geoff Hoon, a spus că raidurile sunt conforme dreptului internaţional, “piloţii noştri având dreptul de a se apăra”, iar secretarul Foreign Office-ului, Robin Cook, a afirmat că decizia de a bombarda la nord de paralela 33 este o decizie “comună” americano-britanică.

Cotidianul britanic “The Sun” afirma că “Bush se comportă ca unul dintre cei mai buni preşedinţi”, iar “tiranii ca Saddam Hussein au nevoie să li se ţină piept”. Potrivit cotidianului “Daily Telegraph”, raidurile “au trimis un semnal puternic, demonstrând că preşedintele George W. Bush este hotărât să termine treaba împotriva lui Saddam începută de tatăl său acum 10 ani”. În America, “The Washington Post” scria că “administraţia Bush dă atenţie unei ameninţări pe care echipa Clinton alesese, în ultimii doi ani, să o ignore. Este un început bun”. “New York Times” arăta că bombardamentele “trimit un mesaj oportun lui Saddam Hussein, indicându-i că administraţia Bush nu va ezita să folosească forţa pentru a respinge orice nouă ameninţare militară irakiană”.

*

Raidurile împotriva Irakului au agitat şi mai mult spiritele în Orientul Mijlociu, zguduit deja de violenţele din teritoriile palestiniene. Aproape 1000 de palestinieni au manifestat în data de 18 februarie a.c. în Fâşia Gaza pentru a-şi exprima sprijinul faţă de Irak. Alte câteva mii de persoane manifestaseră sâmbătă, 17 februarie a.c. la Hebron, transformând funeraliile unui palestinian ucis de israelieni într-un marş în favoarea Irakului. Portrete ale preşedintelui irakian, Saddam Hussein, şi drapele irakiene şi palestiniene au mai fluturat în semn de solidaritate şi la Bethleem, Kalkiliya şi Ramallah. Bombardamentele au provocat însă un val de critici în întreaga lume arabă.

Liga Arabă a calificat drept “nejustificate" loviturile americano-britanice şi a îndemnat la respectarea suveranităţii acestui stat. Parlamentul egiptean a calificat bombardamentele drept o “agresiune împotriva poporului irakian” şi a anunţat că se va reuni pentru a analiza situaţia şi pentru a emite un raport. Preşedintele egiptean, Hosni Mubarak, speră într-o soluţie negociată, estimând că Saddam “nu este o ameninţare pentru omenire”. Siria vorbeşte despre un “act nejustificat” şi contrar dreptului internaţional. Tunisia şi-a exprimat “profundul regret” şi “via preocupare”, chemând la o “soluţie paşnică” în cadrul unui dialog între ONU şi Irak. Sute de iordanieni au manifestat în favoarea Irakului, arzând drapele americane şi israeliene. La rândul său, Yemenul s-a arătat îngrijorat de ameninţarea securităţii în regiune.

*

În Europa, raidurile asupra Bagdadului au stârnit reacţii de dezaprobare din partea Franţei şi Rusiei. Franţa a criticat loviturile, considerând că acestea fac şi mai dificilă găsirea unei soluţii pentru problema irakiană. Pe un ton sever, Ministerul francez de Externe afirma că nu înţelege şi dezaprobă “loviturile aeriene repetate efectuate de aviaţiile americană şi britanică”. 

La Moscova, preşedintele rus, Vladimir Putin, a estimat că “asemenea acţiuni, neprovocate, nu contribuie la reglementarea situaţiei irakiene, care poate şi trebuie să fie politică”. 

Liderul ultranaţionalist Vladimir Jirinovski i-a adresat un apel preşedintelui Putin, sfătuindu-l să ridice unilateral sancţiunile împotriva Irakului. 

Turcia, opusă Irakului în timpul războiului din Golf, dar dornică ulterior să reia legăturile, cu precădere cele economice, s-a grăbit să asigure că baza de la Incirlik, ce “găzduieşte” avioanele americane şi britanice ce controlează zona de excludere aeriană din nordul Irakului, nu a fost folosită pentru aceste raiduri. Ministrul norvegian de Externe, Thorbjoern Jagland, a cărui ţară prezidează comitetul de sancţiuni al ONU împotriva Irakului, a calificat drept “regretabil faptul că Statele Unite şi Marea Britanie au considerat necesară folosirea forţei”.

 

 

 

2. Israel. Progrese înregistrate în negocierile pentru formarea 

unui nou guvern

 

Partidul Likud şi Partidul Muncii au ajuns la un acord de principiu, luni, 12 februarie a.c., în legătură cu dosarele palestiniene, în cadrul negocierilor pentru formarea unui guvern israelian de uniune naţională.

Acest acord îndepărtează principalul obstacol care stătea în calea formării unui astfel de guvern, aşa cum doreşte noul premier israelian, Ariel Sharon, ales la 6 februarie a.c. 

Acordul referitor la liniile directoare ale politicii ce va fi aplicată în cazul procesului de pace cu palestinienii a primit aprobarea lui Ariel Sharon şi a lui Ehud Barak. 

Formula de compromis a fost finalizată în cursul unei întrevederi între unul dintre principalii negociatori ai Partidului Laburist, Haim Ramon, şi un reprezentant al Likudului, Ghideon Sar. 

“Este un mare progres”, a apreciat ministrul laburist al Mediului, Dalia Itzik. “Dar acest lucru nu înseamnă că nu vor interveni noi crize în legătură cu alte chestiuni”, a avertizat ea, fără a face alte precizări. 

Acordul nu se referă decât la principiile ce vor trebui să ghideze negocierile cu palestinienii, fără a intra în detaliile acestor discuţii şi deci, nu conţine menţiuni explicite privind problemele statului palestinian şi desfiinţării coloniilor evreieşti din Cisiordania, (puncte susţinute de negociatorii laburişti), şi nici problema Ierusalimului drept capitală a statului Israel. 

În schimb, cele două partide au convenit să “acţioneze în favoarea păcii” ajungând la acorduri interimare, şi nu la un acord asupra statutului final al teritoriilor palestiniene, aşa cum încerca să facă guvernul în exerciţiu.

“Trebuie să recunoaştem că tentativa noastră de a ajunge la un acord final a eşuat”, a declarat deputatul laburist Ofir Pines. 

E. Barak a încercat să ajungă la o reglementare definitivă abordând chestiuni spinoase precum viitorul Ierusalimului, Locurile Sfinte, refugiaţii palestinieni din 1948, precum şi graniţele definitive ale viitorului stat palestinian. 

A. Sharon a declarat cu mai multe ocazii, că obiectivul lui este de a ajunge la un “acord interimar de lungă durată” cu palestinienii. 

Cele două părţi s-au pus, de asemenea, de acord pentru a suspenda construirea noilor colonii în Cisiordania şi Fâşia Gaza, apreciind că nu trebuie înfrânată “dezvoltarea naturală” a coloniilor existente.

 

 

 

3. Comisia Europeană. Monitorizarea aplicării 

Directivelor comunitare de protecţie împotriva radiaţiilor

 

Comisia Europeană şi-a anunţat, miercuri, 14 februarie a.c., decizia de a depune plângere împotriva Germaniei şi a Belgiei la Curtea Europeană de Justiţie, pe care le acuză de nerespectarea directivelor comunitare în materie de protecţie împotriva radiaţiilor.

Comisia Europeană apreciază că Germania nu şi-a îndeplinit obligaţiile în conformitate cu prevederile unei directive Euratom din 1989, deoarece legislaţia sa nu garantează că, în caz de urgenţă, populaţia afectată va fi informată în cel mai scurt timp în legătură cu situaţia existentă şi cu privire la conduita ce trebuie adoptată. Cu toate acestea, potrivit informaţiilor Comisiei, Germania are în vedere să pregătească o nouă legislaţie care ar rezolva aceste probleme. 

Belgiei i se reproşează o aplicare necorespunzătoare a Directivei Euratom din 1990 privind protecţia lucrătorilor expuşi riscului de iradiere ionizantă în timpul unei intervenţii. Comisia Europeană apreciază că Belgia nu şi-a creat încă un sistem de protecţie care să corespundă din toate punctele de vedere directivei Euratom. 

Pe de altă parte, Comisia Europeană a anunţat că va trimite o a doua scrisoare de avertisment (aviz motivat) către nouă ţări membre ale UE care încă nu au pus în aplicare două directive în materie de protecţie, respectiv cea referitoare la normele de bază şi cea referitoare la expuneri în scopuri medicale. Termenul-limită de transpunere în legislaţiile naţionale a acestor directive a expirat în mai 2000. Cele nouă state care au primit avertismente în acest sens sunt: Belgia, Germania, Franţa, Marea Britanie, Irlanda, Luxemburg, Olanda, Portugalia şi Spania. 

 

4. Declaraţia Agenţiei Naţionale de Securitate americane 

privind terorismul internaţional

 

“Sistemul de telecomunicaţii de care dispune miliardarul saudit Usama Ben Laden este superior, din punct de vedere tehnologic, celui al Statelor Unite”, consideră directorul Agenţiei Naţionale de Securitate (NSA), generalul Mike Hayden.

“Ben Laden are la dispoziţia sa produse ale industriei mondiale de telecomunicaţii, în valoare de 3.000 de miliarde de dolari pe an. El dispune pur şi simplu de cea mai bună tehnologie”, a declarat generalul Mike Hayden într-un interviu acordat postului de televiziune CBS, difuzat în data de 13 februarie a.c. 

Ben Laden, refugiat în Afganistan, este acuzat de Statele Unite că este responsabil pentru cele două atentate teroriste comise în 1998 împotriva a două ambasade americane din Africa de Est. 

Directorul agenţiei federale americane a afirmat că administraţia sa a făcut cu greu faţă progreselor tehnologiei moderne, care pune la dispoziţie toate instrumentele comunicării ultraperformante. 

“Telecomunicaţiile adversarilor noştri sunt de-acum bazate pe ciclul de dezvoltare al unui sector care avansează efectiv cu viteza luminii”, a adăugat el. “Telefoanele celulare, sistemele de codare, comunicaţiile prin fibră optică, digitală şi tot restul....Toate acestea sunt puse la dispoziţia oamenilor care vor să atace Statele Unite ale Americii”, a avertizat el. 

Chiar dacă o parte a reţelei sale este pusă sub ascultare, în special telefonul său mobil, Usama Ben Laden a fost în măsură să ducă la îndeplinire, în august 1998, atentatele împotriva ambasadelor americane de la Nairobi şi Dar es Salaam, fără ca NSA să fi fost alertată. 

În pofida faptului că este de două ori mai mare decât CIA şi dispune de un buget uriaş, NSA, care posedă staţii de ascultare în lumea întreagă şi poate, teoretic, intercepta orice comunicaţie de pe suprafaţa globului, “nu dispune de capacităţi suficiente, aşa cum a dovedit-o, recent, o defecţiune majoră”, a dezvăluit generalul Hayden. Timp de trei zile şi jumătate, în ianuarie, sistemul informatic al agenţiei a cedat, din cauza saturării cu informaţie. “Cartierul general al NSA a fost în stare de moarte cerebrală. Dacă această informaţie ar fi fost cunoscută, ar fi sporit în mod semnificativ riscul asumat de americani în străinătate”. 

“Este vorba despre o agenţie care s-a dezvoltat într-o anumită lume, a învăţat să reuşească în această lume şi se află acum într-o altă lume. Trebuie să se schimbe, dacă doreşte să reuşească în această nouă lume”, a conchis directorul NSA.

 

5. Situaţia din Iugoslavia

 

Duminică, 18 februarie a.c., în Iugoslavia a fost decretată zi de doliu naţional în memoria victimelor de la Podujevo. Mii de sârbi au manifestat “în tăcere” în mai multe oraşe din Kosovo după atentatul împotriva unui convoi sârb, soldat cu moartea a şapte persoane, în apropiere de Podujevo. La Mitroviţa, aproximativ 3.000 de persoane s-au adunat în nordul oraşului, locuit în special de sârbi.

Un membru al comisiei politice pentru apărare din Mitroviţa, Draghişa Iokovici, a invitat pe procurorul Tribunalului Penal Internaţional pentru fosta Iugoslavie (TPI), Carla Del Ponte, să ancheteze “masacrul” de vineri, 16 februarie a.c. şi “genocidul în care sârbii sunt victime în Kosovo”.

Atentatul produs în apropiere de Podujevo este actul de violenţă cel mai grav comis în Kosovo din iulie 1999, când 14 sârbi au fost omorâţi cu arme automate la Graţko (în centrul regiunii). 

Draghişa Iokovici a mai cerut demisia comandantului Forţei multinaţionale de pace (KFOR), generalul Carlo Cabigiosu. Convoiul de autobuze venit din Serbia, care a fost ţinta atentatului din 16 februarie, se afla sub escorta KFOR. 

Preşedintele iugoslav Voislav Koştuniţa, a cerut sârbilor “să nu cadă în plasa extremiştilor albanezi” şi “să nu răspundă crimelor acestora prin acte de violenţă”. 

Sâmbătă, 17 februarie a.c., un zvon cu privire la alţi patru morţi a crescut de asemenea tensiunea, dar zvonul a fost imediat dezminţit de ONU. 

Răspunzând îndemnurilor venite din cancelariile occidentale, câţiva lideri politici albanezi din Kosovo, printre care Ibrahim Rugova, liderul Ligii Democratice din Kosovo, şi-au exprimat neliniştea cu privire la acest atac. 

*

Ministerul Apărării din FYROM a anunţat că a instituit “stare de alertă” în rândul trupelor de la frontiera cu Kosovo, din cauza recentelor confruntări din această regiune. 

“Patrulele de recunoaştere şi cercetare s-au intensificat” şi “măsurile de protecţie a posturilor de observaţie de la frontieră au fost întărite”, precizează comunicatul. 

Ministerul informează că măsurile urmează ciocnirilor care s-au produs la frontiera FYROM cu Kosovo, între patrulele militare şi grupuri de necunoscuţi înarmaţi, îmbrăcaţi în uniforme negre de camuflaj. Aceste incidente s-au produs lângă satul de la frontieră Tanusevci (în nordul FYROM). 

Ministerul Apărării a mai informat că patrulele armatei FYROM au fost, de mai multe ori, în cursul zilei de vineri, 16 februarie, a.c. şi anterior, ţinta unor tiruri. “Nu s-au înregistrat răniţi printre soldaţii FYROM”, a precizat ministerul. 

Pe de altă parte, membrii unei echipe de la canalul de televiziune A1 din FYROM au fost luaţi ostatici timp de câteva ore în aceeaşi zi şi în aceeaşi regiune. Ziarista Snezana Lupevska, membră a acestei echipe, relatează că agresorii erau îmbrăcaţi în haine de culoare neagră, şi una dintre arme purta sigla UCK (Armata de eliberare din Kosovo, dizolvată oficial în septembrie 1999). Agresorii le-au luat tot echipamentul, dar ziariştii au scăpat fără să fie molestaţi, a precizat Lupevska. 

FYROM îşi întărise deja măsurile de securitate pe 6 februarie a.c., în urma unui atentat contra unui post de poliţie din vestul ţării. 

Ministerul de Interne a declarat că Skopje se aşteaptă “la un nou val de refugiaţi şi la tentative mai frecvente de imigranţi ilegali pe acest teritoriu” dacă gherilele albaneze vor intensifica atacurile contra poliţiei sârbe din sud-estul Serbiei. 

În timpul crizei din Kosovo din 1999, Macedonia a primit mii de refugiaţi albanezi care fugeau de bombardamentele NATO.

 

6. Perspectiva unui dialog China - SUA privind 

sistemul de apărare antirachetă

 

China s-a declarat dispusă, joi, 15 februarie a.c., să angajeze un dialog cu noua administraţie americană referitor la sistemul NMD, însă numai pornind de la tratatul ABM 1972. 

“Noi susţinem că problema proliferării rachetelor nu poate fi rezolvată decât pornind de la respectarea tratatului ABM şi de la păstrarea echilibrului strategic mondial”, a declarat purtătorul de cuvânt al Ministerului chinez al Afacerilor Externe, Zhu Bangzao. 

China, urmând exemplul Rusiei şi al mai multor ţări membre ale NATO, printre care se numără şi Franţa, este de părere că proiectul american de amplasare a unui scut antirachetă (NMD) contravine tratatului ABM, semnat de SUA şi URSS. 

Purtătorul de cuvânt chinez a precizat totuşi că ţara sa a “luat notă” de poziţia preşedintelui american George W. Bush, care s-a declarat în favoarea unui dialog pe tema NMD cu toate statele interesate, inclusiv Rusia şi China. 

“China este dispusă să poarte discuţii cu toate ţările, inclusiv cu Statele Unite, în scopul păstrării tratatului ABM, precum şi în vederea realizării de progrese în procesele de dezarmare şi de control al armamentelor”, a declarat Zhu Bangzao. 

Prim-ministrul canadian, Jean Chretien, aflat în vizită oficială în China, a declarat, marţi, 13 februarie a.c., în cursul unei întrevederi cu preşedintele Jiang Zemin, că George Bush este dispus să dialogheze pe tema NMD. Jean Chretien a fost primul lider care s-a întâlnit cu G. Bush de la învestirea acestuia în funcţia de preşedinte al Statelor Unite. 

China se opune cu îndârjire NMD şi posibilei extinderi a acestuia spre Asia, sub forma unui scut antirachetă mai amplu (TMD), de teamă ca acest sistem să nu fie extins spre Taiwan, considerând că insula este o provincie rebelă care trebuie cu orice preţ reintegrată ţării, la nevoie chiar prin forţă. 

 

7. Europa Centrală şi de Est: dificila recuperare a 

deficitului tehnologic faţă de Occident 

 

Într-un studiu publicat de Comisia Economică pentru Europa a ONU (CEE/ ONU), istoricul şi economistul Ivan Berend se ocupă de evoluţia ţărilor din Europa Centrală şi de Est după zece ani de reforme. Într-un text intitulat “De la schimbarea regimului spre creşterea economică neîncetată”, cercetătorul din cadrul Universităţii americane UCLA relativizează lansarea economică a mai multor ţări din zonă, în care ratele de creştere sunt, totuşi, considerabile. Doar Ungaria şi Polonia au ajuns din nou (în perioada 1997/1998) la nivelul producţiei industriale din 1989, scrie el. În toate celelalte ţări, recesiunea de la începutul anilor 1990 - pe care I. Berend o compară cu Marea criză economică din 1933 - continuă să aibă repercusiuni. Acest lucru ilustrează, după părerea sa, lacunele politicilor de reforme liberale inspirate de “Şcoala de la Chicago”. Revenirea la creşterea de la mijlocul anilor 1990 nu a permis recuperarea rămânerii în urmă faţă de Vest. Chiar pentru atingerea nivelului ţărilor celor mai puţin dezvoltate din Uniunea Europeană (UE), termenele vor fi lungi: “Republica Cehă ar putea reuşi acest lucru în 10-15 ani, Ungaria, Polonia şi Slovenia, în 20-25 de ani, România şi Lituania în 35 de ani, iar Albania, în 65-75 de ani”, se arată în studiu, care ia în calcul o creştere economică ipotetică în Est de 4,5-6% şi una de 3% în UE.

Unul dintre elementele explicaţiei este, potrivit lui I. Berend, rămânerea în urmă înregistrată de aceste ţări faţă de revoluţia tehnologică. “Europa Centrală şi de Est, ca şi alte regiuni periferice, nu s-a aflat niciodată în situaţia de a iniţia revoluţii tehnologice” scrie istoricul. El menţionează emigrarea a numeroşi cercetători şi oameni de ştiinţă de un secol încoace, plecaţi “să-şi realizeze visurile în ţări mai bogate”. Aceste ţări au făcut progrese în principal prin imitarea Occidentului, prin preluarea tehnologiilor acestuia. Aceasta depindea mai ales “începând din anii 1870” - de prezenţa unor investiţii străine directe. În timpul dominaţiei sovietice, regiunea a fost izolată de progresele realizate în Vest. Un obstacol “major” fost şi embargoul occidental impus în perioada războiului rece (în cadrul Comitetului de coordonare pentru controlul multilateral al exporturilor şi comerţului Est-Vest - COCOM) oricărui transfer de tehnologie modernă, putând avea aplicaţii militare în Est. 

Din 1989, importante fluxuri de investiţii străine s-au îndreptat, desigur, spre această regiune. Dar, până în 1995, aproape jumătate din totalul acestora era concentrat doar în Ungaria. Şi “afluxul a mai puţin de 100 miliarde de dolari în decursul unui deceniu rămâne destul de restrâns, dacă facem o comparaţie cu totalul mondial al investiţiilor internaţionale directe, de circa 2000 miliarde de dolari în aceeaşi perioadă”, relevă studiul. Nu toate investiţiile au dus la restructurări. Unele vizau doar extinderea pieţelor societăţilor străine. I. Berend citează, în acest sens, implantarea în Est a unor grupuri ca Meinl, Danone, Nestle. În sectorul-cheie al telecomunicaţiilor, “baza oricărui progres tehnologic”, Ungaria este ţara care a ajuns cel mai departe, vânzând societăţilor Ameritech International şi Deutsche Telekom, 67% din acţiunile societăţii Matav, fost monopol de stat. Numărul liniilor telefonice la suta de locuitori a trecut, de la 9,6 în 1990, la 33,2 în 1997. Cazul Ungariei aminteşte de “spectaculoasele miracole economice spaniol şi irlandez”, în care prezenţa capitalului străin a determinat o creştere considerabilă în sectoarele moderne, dar aceasta constituie o excepţie, apreciază I. Berend.

Există, totuşi, indici mai pozitivi. Plecat de la zero, numărul de utilizatori ai Internet-ului în Republica Cehă, Estonia, Ungaria şi Slovenia (de 100-200 la 10000 de locuitori) a atins un nivel comparabil cu media înregistrată în Occident, depăşindu-l, de altfel, la mijlocul anilor 1990, pe cel atins de Franţa, Italia şi Japonia. Bulgaria şi România au, în schimb, un număr de 5-15 utilizatori la 10000 de locuitori (ca Rusia şi Ucraina).

Argumentul principal, în Europa Centrală, pentru atragerea investitorilor străini, este costul redus al mâinii de lucru instruite. Salariul mediu în Republica Cehă şi în Ungaria este mai mic decât a zecea parte din corespondentul lui german. Costurile salariale în Portugalia (cele mai scăzute din UE) sunt de trei ori şi jumătate mai mari decât cele din Polonia. Dar nu toate investiţiile sunt însoţite de transferuri de tehnologie. Atunci când societatea daneză Danfoss se implantează în Slovenia pentru a fabrica termostate, ea nu-şi transferă în această ţară echipele de cercetare şi dezvoltare. Marile companii constructoare de automobile figurează printre principalii investitori în aceste ţări (concernul Volkswagen este primul investitor în Republica Cehă). Potrivit Economist Intelligence Unit, producţia de automobile din zonă ar putea creşte cu 30%, atingând 2,88 milioane de bucăţi în 2005, trei sferturi din aceasta provenind din Republica Cehă, Polonia şi Rusia.

Un contrast considerabil există între ţările cele mai bine dotate din Europa Centrală şi situaţia din fosta URSS (cu excepţia ţărilor baltice) şi în cea mai mare parte a statelor din Balcani. În acestea din urmă, investiţiile străine sunt minime şi privesc îndeosebi sectorul extractiv (gaze naturale, petrol). Aceasta duce la o economie “duală”, cu “enclave străine” într-un mediu de sărăcie şi de rămânere în urmă.

Perioada comunistă nu este singura cauză a relelor din Europa de Est, subliniază Berend. “În realitate, întârzierile regiunii şi eşecul încercării de a ajunge din urmă Occidentul au o istorie lungă”. La sfârşitul secolului al XIX-lea, aceste ţări se menţineau rurale şi tradiţionale, faţă de Occidentul urbanizat şi industrializat. După primul război mondial, Europa de Est adopta “un naţionalism economic”, cu tarife vamale ridicate, o puternică intervenţie a statului şi o formă de autarhie (Boemia-Moravia devenea, totuşi, o putere industrială). După cel de-al doilea război mondial, “economia planificată a socialismului de stat a reprezentat o versiune nouă, amară şi extremistă” a acestor tendinţe, se comentează în studiu.

Potrivit acestui analist, Europa Centrală şi de Est traversează “de la mijlocul anilor 1970, şi până în zilele noastre, o lungă criză economică” - ale cărei etape au fost şocul petrolier din 1973 şi împovărarea cu datorii, în anii 1980. Izolarea regiunii în spatele cortinei de fier proteja producţia locală, dar adâncea întârzierile. După prăbuşirea comunismului, s-a dovedit că fostul Consiliu de Ajutor Economic Reciproc (CAER) acţionase ca “un scut” în competiţia cu “ţările avansate care, în ceea ce le privea, trecuseră la o nouă eră tehnologică”. După părerea lui Berend - al cărui studiu a provocat discuţii aprinse cu prilejul unui seminar al CEE/ONU în anul 2000 - aceste ţări au făcut paşi importanţi pentru remedierea poziţiei lor “periferice”, dar sunt încă izolate în spatele “unei cortine de sărăcie”.

 

8. Noi perspective privind “Proiectul genomului uman”

 

Anunţată cu opt luni în urmă, cea mai mare descoperire ştiinţifică: decodarea genomului uman, numit de unii “cartea vieţii”, ADN-ul, cum este larg cunoscut, şi-a prezentat detaliile la 11 februarie a.c. 

La proiect au participat două organizaţii ştiinţifice concurente “Proiectul public al Genomului Uman” (la care au participat mai multe centre ştiinţifice publice) şi “Celera” (o companie americană privată de biotehnologie). Ele au furnizat o concluzie neaşteptată: harta genetică umană este alcătuită din doar aproximativ 30000 de gene, acelaşi număr cât are cea a şoarecilor şi doar dublu decât cea a unei muşte sau a unui vierme. Majoritatea cercetătorilor se aşteptau ca acest număr să se ridice la circa 100000 de gene, iar unii estimau chiar 140000 de gene.

Eric Lander, directorul Institului american de cercetare a genomului uman, a precizat însă că un număr mic de gene nu aduce nici un “afront demnităţii umane”, nici nu atrage după sine neajusuri fizice şi, în plus, uşurează simţitor cercetarea ştiinţifică, în măsura în care sunt mult mai puţine gene de studiat şi înţeles. De acum biologii nu trebuie să mai vadă genele umane ca principalii coordonatori ai proteinelor (molecule, precum hormonii şi enzimele care controlează procesele biologice), ci ca pe un sistem extrem de complex mai ales în privinţa interacţiunilor ce se produc la nivelul său.

Dr. John Sulton, de la Centrul Sanger din apropiere de Cambridge, a declarat că, în urma analizării unei treimi din secvenţa unui ADN uman, s-a ajuns la concluzia că “această complexitate nu este generată prin adăugarea unor informaţii care generează proteine, ci prin dezvoltarea varietăţii şi subtilităţilor funcţionale ale genelor capabile astfel să controleze alte gene. Numeroase gene umane pot fi interpretate alternativ, iar unele proteine pot fi modificate de alte proteine fără intervenţia genelor”. De asemenea, cercetătorii au descoperit că sute de gene provin din nişte bacterii care au infectat predecesorii omului cu circa 500 de milioane de ani în urmă. Ca nişte adevăraţi paleontologi, oamenii de ştiinţă s-au apucat să dateze şi să analizeze reminiscenţele genetice moştenite de la codul uman şi preuman.

S-a ajuns la concluzia că doar foarte puţine gene sunt responsabile cu reproducerea codului genetic - 23 de perechi de cromozomi - iar restul codului ADN este implicat în desfăşurarea celorlalte activităţi biologice ale organismului uman.

“Nu există “gene bune” şi “gene rele”, ci o reţea sofisticată, cu numeroase niveluri de interconexiuni şi cu diverse stări de sensibilitate faţă de stimuli. Concepţia potrivit căreia o genă este responsabilă pentru declanşarea unei maladii sau produce o proteină-cheie, devine inoperabilă odată cu noile descoperiri”, a declarat Craig Venter, preşedinte al Celera. Au fost descoperite peste 40 de gene responsabile pentru declanşarea unor boli ca epilepsia (sub diferitele ei forme), surzenia, distrofia musculară, orbirea.

Nimeni nu ştie câte proteine avem (chiar dacă dr. Venter estimează numărul lor la 250000), iar răspunsul va fi dat peste câţiva ani, o dată cu apariţia şi dezvoltarea unui nou domeniu - proteomica, o “urmaşă” a genomicii.

Complexitatea interacţiunilor (nu se ştie deocamdată cât de previzibile sunt aceste interacţiuni, nefiind elaborat un model) poate crea probleme mari celor care încearcă să vindece unele maladii prin terapie genetică, iar eşecurile întăresc îngrijorarea. Noua tehnologie care foloseşte celulele de bază, care au rolul de a înlocui celule îmbătrânite sau distruse cu unele noi, sănătoase, pare să dea rezultate mult mai încurajatoare.

Cercetările efectuate în cadrul Proiectului Genomul Uman au fost făcute cu ajutorul unui grup de voluntari, fiecare tip de rasă umană fiind reprezentat prin câteva persoane. Rezultatele arată, de pildă, că ADN-ul a două persoane neînrudite este identic în procent de 99,9%, iar dr. Venter afirmă că diferenţele biologice sunt chiar mai mici decât o arată acest procent. Acesta este un nou aspect paradoxal, în ciuda evoluţiei care a dus la apariţia rasei umane. Unii cercetători cred că numărul surprinzător de mic al genelor ce alcătuiesc genomul uman explică complexitatea structurală a acestui adevărat “ecosistem dinamic”, după cum l-au numit aceştia.

Descoperirea diferenţelor de la nivelul ADN-ului este însă cel mai important obiectiv al cercetătorilor implicaţi în acest proiect. Pe baza descoperirilor acestor diferenţe poate apărea o nouă ramură - farmagenomica - , care va vea rolul să explice de ce unii bolnavi răspund mai bine la anumite medicamente administrate decât alţii.

Un alt obiectiv major ar fi acela privind abordarea comparativă a genomului uman cu cel al altor animale. Delimitarea diferenţelor specifice va duce la detectarea funcţiilor cu care sunt înzestrate genele, majoritatea necunoscute. Studiile genetice efectuate pe şoareci arată că circa 300 de gene umane nu au corespondent în ADN-ul acestui animal.

Cercetătorii din domeniul înaltei tehnologii studiază deja posbilitatea de a înscrie informaţia genetică pe un cip de memorie sau pe un disc digital care poate fi citit pe calculator. Prin urmare, genele nu sunt deloc uşor de identificat în cadrul genomului (există aşa numitele dubluri ale genelor responsabile cu declanşarea unor boli) şi numărul de 30000 cu siguranţă va creşte, fără a atinge însă vechile predicţii în acest sens. Uimirea persistă în rândul tuturor, dincolo de explicaţiile de până acum: cum este posibil ca aproximativ 30000 de secvenţe de instrucţiuni de cod să reuşească să controleze activitatea a sute de mii de “ingrediente” care alcătuiesc organismul uman ?

